KOMISIJOS SPRENDIMAS
2010 m. liepos 26 d.
dėl papildomų dienų, kurias laivai gali būti TJTT VIIIc ir IXa kvadratuose, išskyrus Kadiso įlanką, suteikimo Portugalijai
(pranešta dokumentu Nr. C(2010) 5011)
(Tekstas autentiškas tik portugalų kalba)
(2010/415/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. sausio 14 d. Tarybos reglamentą (ES) Nr. 53/2010, kuriuo 2010 metams nustatomos tam tikrų žuvų išteklių ir žuvų išteklių grupių žvejybos galimybės, taikomos ES vandenyse ir ES laivams vandenyse, kuriuose reikalaujam nustatyti sužvejojamo žuvų kiekio apribojimus (1), ypač į jo IIB priedo 7 punktą,
kadangi:
(1)
Reglamento (ES) Nr. 53/2010 IIB priedo 5.1 punkte nustatytas didžiausias dienų, kurias Sąjungos laivai, kurių bendras ilgis yra 10 metrų arba daugiau ir kurie turi tralų, daniškų velkamųjų tinklų arba panašių žvejybos įrankių, kurių tinklinio audeklo akių dydis yra 32 mm arba didesnis, žiauninių tinklų, kurių tinklinio audeklo akių dydis yra 60 mm arba didesnis, arba inkarinių ūdų, gali būti TJTT VIIIc ir IXa kvadratuose, išskyrus Kadiso įlanką, nuo 2010 m. vasario 1 d. iki 2011 m. sausio 31 d., skaičius.
(2)
IIB priedo 7 punktu Komisijai suteikiama teisė atsižvelgiant į po 2004 m. sausio 1 d. visam laikui nutrauktą žvejybos veiklą skirti papildomų dienų, kurias laivai, turintys tokių žvejybos įrankių, gali būti minėtame geografiniame rajone.
(3)
2010 m. vasario 8 d., vasario 23 d., kovo 25 d. ir balandžio 22 d. Portugalija pateikė duomenų, iš kurių matyti, kad po 2004 m. sausio 1 d. veiklą visam laikui nutraukė 28 žvejybos laivai. Atsižvelgiant į pateiktus duomenis ir taikant IIB priedo 7.1 punkte nustatytą skaičiavimo būdą, skiriama 19 papildomų dienų jūroje Portugalijos laivams, turintiems to priedo 2 punkto a papunktyje nurodytų žvejybos įrankių, laikotarpiui nuo 2010 m. vasario 1 d. iki 2011 m. sausio 31 d.
(4)
Šiame sprendime numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
1. Didžiausias dienų, kurias žvejybos laivai, kurie plaukioja su Portugalijos vėliava, turi Reglamento (ES) Nr. 53/2010 IIB priedo 2 punkto a papunktyje nurodytų žvejybos įrankių ir kuriems netaikoma nei viena iš to priedo 5.2 punkte nurodytų specialiųjų sąlygų, gali būti TJTT VIIIc ir IXa kvadratuose, išskyrus Kadiso įlanką, skaičius, nurodytas to priedo I lentelėje, pakeičiamas į 177 dienas per metus.
2. Taikant 1 dalyje nurodytą didžiausią dienų skaičių neapribojama Komisijos teisė ateityje pagal Reglamento (ES) Nr. 53/2010 IIB priedo 7.5 punktą priimti sprendimą, kuriuo būtų iš naujo įvertintas papildomų dienų skaičius, kurį Komisija anksčiau buvo paskyrusi dėl visam laikui nutrauktos žvejybos veiklos.
2 straipsnis
Šis sprendimas skirtas Portugalijos Respublikai.
Priimta Briuselyje 2010 m. liepos 26 d.